જૉન એબ્રાહમની પહેલી ફિલ્મ ‘વિકી ડોનર’ પછી તરત જ શૂજિત સિરકારના ડિરેક્શનમાં વિકી ડોનર બનેલા આયુષમાન સાથે ફિલ્મ ‘હમારા બજાજ’ શરૂ થવાની હતી પણ એ ફિલ્મના બાકીના ઍક્ટરની પસંદગીનું કામ ચાલી રહ્યું હતું ત્યારે શૂજિત સિરકાર પાસે જૉને ‘જાફના’ની વનલાઇન સ્ટોરી સાંભળી. જૉનને શ્રીલંકાના તામિલ ઉગ્રવાદીઓ કે રાજીવ ગાંધીની હત્યાના કારણની વિગત કે એ સમયની બીજી કોઈ રાજકીય પરિસ્થિતિ વિશે કાંઈ ખબર નહોતી એટલે તેને આ સ્ટોરીમાં બહુ રસ પડ્યો. બે દિવસ સુધી સતત શૂજિત અને જૉન સાથે રહ્યા અને તેણે એ બધી ઘટનાઓ જાણી અને એ પછી ‘જાફના’ની કથા સાંભળી. ઓરિજિનલ ‘જાફના’ થોડી ફિલ્મી હતી, પણ જૉનને સિરિયસ વૉર-ફિલ્મ બનાવવાની ઇચ્છા હતી એટલે તેણે ફિલ્મમાંથી તજ, લવિંગ, ઇલાયચી જેવા તેજાના કઢાવીને રિયલ વૉર-ફિલ્મ બનાવવાનું કામ કર્યું અને ‘હમારા બજાજ’ને પાછળ ધકેલીને ‘જાફના’ એટલે કે ‘મદ્રાસ કૅફે’ને પહેલાં બનાવી.